b'\n_START_ARTICLE_\nEimutis Juzeli\xc5\xabnas\n_START_SECTION_\nBiografija\n_START_PARAGRAPH_\n1981 m. baig\xc4\x97 Vilniaus universiteto Chemijos fakultet\xc4\x85 ir \xc4\xafgijo chemiko d\xc4\x97stytojo kvalifikacij\xc4\x85. 1986 \xe2\x80\x93 chemijos moksl\xc5\xb3 kandidatas (MA Chemijos ir Chemin\xc4\x97s technologijos institutas); 1994 \xe2\x80\x93 habilituotas daktaras (Chemijos institutas, Biochemijos institutas, VU); 1998 \xe2\x80\x93 profesorius (KTU); 2008 \xe2\x80\x93 tarptautinio verslo vadybos magistras (Baltijos Vadybos institutas, BMI, konsorciumas: HEC School of Management (Pranc\xc5\xabzija), Copenhagen Business School (Danija), Louvain School of Management (Belgija), Norwegian School of Economics and Business Administration (Norvegija) ir VDU (Lietuva)._NEWLINE_E. Juzeli\xc5\xabnas \xc4\x97jo atsakingas pareigas valstybiniuose Chemijos ir chemin\xc4\x97s technologijos bei Chemijos institutuose: skyriaus vadovas (1993-1995), direktoriaus pav. (1998-2000),\xc2\xa0 direktorius (2001-2009), o taip pat vyriausiasis mokslo darbuotojas. 2009-2011, 2013-2014 metais dirbo mokslin\xc4\xaf darb\xc4\x85 Kembrid\xc5\xbeo universitete (JK) silicio elektrochemijos saul\xc4\x97s energetikai srityje. Suk\xc5\xabr\xc4\x97 juodojo silicio i\xc5\xa1 i\xc5\xa1lydyt\xc5\xb3 drusk\xc5\xb3 gamybos technologij\xc4\x85, kuri patentuota Europoje, JK, JAV, Kinijoje, Japonijoje. 2014-2018 m. - Klaip\xc4\x97dos universiteto rektorius. Nuo 2012 m. \xe2\x80\x93 Fizini\xc5\xb3 ir technologijos moksl\xc5\xb3 centro vyriausiasis mokslo darbuotojas. Skait\xc4\x97 paskaitas Vilniaus, Klaip\xc4\x97dos bei Vilniaus Pedagoginiame universitetuose.\n_START_SECTION_\nMokslin\xc4\x97 veikla\n_START_PARAGRAPH_\nTyrim\xc5\xb3 sritys \xe2\x80\x93 elektrochemijos med\xc5\xbeiagotyra, metal\xc5\xb3 korozija ir elektrocheminis nusodinimas, elektrodin\xc4\x97 kinetika, ekologin\xc4\x97 elektrochemija, superlaidininkin\xc4\x97 magnetometrija ir kvarco kristalo nanogravimetrija. Su kitais suk\xc5\xabr\xc4\x97 mikrogravimetrini\xc5\xb3 jutikli\xc5\xb3 lydini\xc5\xb3 korozijai tirti, b\xc5\xabd\xc5\xb3 atmosferos tar\xc5\xa1ai \xc4\xafvertinti. Kartu su Kembrid\xc5\xbeo mokslininkais suk\xc5\xabr\xc4\x97 juodojo silicio i\xc5\xa1 i\xc5\xa1lydyt\xc5\xb3 drusk\xc5\xb3 gamybos technologij\xc4\x85, kuri patentuota Europoje, JK, JAV, Kinijoje, Japonijoje. _NEWLINE_Tyrim\xc5\xb3 rezultatus paskelb\xc4\x97 114 mokslini\xc5\xb3 straipsni\xc5\xb3, padar\xc4\x97 40 \xc5\xbeodini\xc5\xb3 prane\xc5\xa1im\xc5\xb3 konferencijose (8 kviestieji), atliko EK finansuotus projektus (Joule 2, 6\xe1\xb5\x97\xca\xb0 Framework, 7\xe1\xb5\x97\xca\xb0 Framework, Leonardo da Vinci)._NEWLINE_Tarptautin\xc4\x97s tyrim\xc5\xb3 stipendijos: 1995-1997, 2000 Alexander von Humboldt fondas, Karl-Winnacker Institut der DECHEMA e.V., Vokietija. 1998 \xe2\x80\x93 Alexander von Humboldt fondas, FIT Messtechnik GmbH, Vokietija. 1998 \xe2\x80\x93 Amerikos Chemik\xc5\xb3 Draugija, Pensilvanijos valstybinis universitetas, JAV. 2001-2002 JAV Fulbright programa, Vanderbilt Universitetas, JAV. 2009-2011, 2013-2014 Europos Komisija, 7-toji bendroji programa, Marijos Kiuri Europos bei tarptautin\xc4\x97 stipendijos, Kembrid\xc5\xbeo universitetas (JK).\n_START_SECTION_\nApdovanojimai\n_START_PARAGRAPH_\nLietuvos Mokslo premijos laureatas (2008)._NEWLINE_\xc5\xa0vedijos karali\xc5\xa1kasis Poliarin\xc4\x97s \xc5\xbevaig\xc5\xbed\xc4\x97s Komandoro laipsnio ordinas (2015)._NEWLINE_Theodor von Grotthuss fondo medalis (2005).'